South Africa Inopa VaMugabe Rubatsiro neRweseri
Asi hurumende iyi inoti haingasiye vanhu vemuZimbabwe vachiziya nenzara.
Hurumende yeSouth Africa iri kushorwa zvikuru nenyika dzakawanda nenyaya yekusakomekedza mutungamiri, wenyika VaRobert Mugabe, avo vanonzi nevakawanda vari kutonga nedemo. Kunyange hazvo hurumende iyi yaimbenge yati haisi kuzopa hurumende yaVaMugabe rubatsiro kusvika paumbwa hurumende yemubatanidzwa, South Africa inonzi yakapa Zimbabwe mari iyi. Mutauriri wemutungamiri weSouth Africa, VaKgalema Motlanthe, VaThabo Masebe, vanoti SADC yakaumba sangano rinonzi Zimbabwe Humantitarian and Development Assistance Framework, iro riri kuona kuti rubatsiro urwu rwashandiswa nenzira kwayo muZimbabwe. Hurumende dzeAmerica neBritain dzakatotumira nhumwa kuSouth Africa svondo rino kunoudza vaMotlanthe kuti vasiye tsika yekuregedza VaMugabe vachiita madiro ajojina. Asi vakuru muhurumende yeSouth Africa vanoti SADC ichaenderera mberi ichitsigira kuumbwa kwehurumende yemubatanidzwa. Ukuwo Archbishop Desmond Tutu vashora South Africa nekutadza kudzora kwairi kuita VaMugabe. VaTutu vanoti VaMugabe vanofanira kubviswa nechisimba votongwa nedare reInternationl Criminal Court. Asi kunyange hazvo SADC iri kuti yaita zvose zvingadiwe mukuona kuti rubatsiro urwu haruzopihwe vatsigiri veZanu-PF chete, imwe nhengo iri mukomiti yeZanu-PF inoona nezvekuburitswa kwemashoko, VaChris Mutsvangwa, vanoti madzishe ndiwo achaita basa iri. Zvinhu zvinozivikanwa munyika kuti madzishe mazhinji anotsigira Zanu-PF. VaCharles Mangongera vanoongorora nyaya dzezvematongerwo enyika. VaMangongera vaudza Blessing Zulu weStudio7 kuti SADC inotora nzira iri nyore yekuti iri kubatsira vanhu veZimbabwe ichisiya VaMugabe vachiita vanhu zvinorova. Dzimwe Nhau Kubva kuStudio7...